Florin Mitroi şi Vergil Chiţac, candidaţii anunțați de PNL pentru Consiliul Judeţean şi Primăria Constanța
Filiala PNL Constanţa şi-a desemnat candidaţii pentru cele mai importante funcţii politice din judeţ – Florin Mitroi, pentru preşedinţia Consiliului Judeţean (CJ) şi Vergil Chiţac, pentru Primăria Municipiului Constanţa, au anunţat vineri reprezentanţii formaţiunii politice, transmite Agerpres.
Florin Mitroi este primarul localităţii Valu lui Traian din anul 2004, iar Vergil Chiţac este primarul actual al Constanţei, aflat la primul mandat.
Potrivit unui comunicat de presă transmis de PNL Constanţa, alegerile din 2024 sunt "poate cele mai relevante" din ultimii 20 de ani.
"Avem runde succesive de alegeri, pe toate planurile, într-o perioadă de crize suprapuse care nu dau semne de oprire. Avem o ameninţare populistă care se manifestă, în diverse doze, în mai multe partide (…) Un parteneriat liberal este singura opţiune care oferă predictibilitate şi continuitate pentru constănţeni. Contăm pe forţa a doi oameni de administraţie care au demonstrat, prin fapte, ce înseamnă să lucrezi în interesul cetăţenilor şi să faci mult bine", se afirmă în comunicatul PNL Constanţa.
Conform sursei menţionate, Florin Mitroi este unul dintre cei mai experimentaţi profesionişti în administraţie din echipa liberală.
"Fiecare primar din acest judeţ ştie cum a reuşit Florin să transforme Valu lui Traian. Este liderul de dreapta de care are nevoie Consiliul Judeţean, pentru că Florin Mitroi va debloca toate proiectele încremenite în CJ. Consiliul Judeţean are nevoie de un lider şi de o direcţie foarte clară şi noi credem că Florin Mitroi este cel mai în măsură să dea această direcţie acum pentru următorii 4 sau chiar 8 ani", susţin reprezentanţii PNL Constanţa.
Despre Vergil Chiţac, aceştia spun că a făcut pentru Constanţa, în numai trei ani, ceea ce administraţiile precedente nu au făcut în ultimii 12 ani.
"Termie, CET, stadion, Cazino renovat, spital nou, şcoli reabilitate, parcuri, bulevarde şi parcări, chiar şi transport în comun nou. Mari proiecte. În timp record. Îţi trebuie curaj să duci în spate proiecte de aproape un miliard de euro pentru constănţeni, preponderent din fonduri europene şi să comprimi toate aceste proiecte în timp, pentru că înaintea lui nimeni nu a făcut nimic", afirmă conducerea PNL Constanţa.
Referitor la Primăria Valu lui Traian, liberalii afirmă că PNL "nu pierde teren".
"Continuitatea proiectelor şi a viziunii lui Florin Mitroi este asigurată de viceprimarul PNL Iulia Iurea, care avem convingerea că va fi viitorul primar", se mai spune în comunicat.
Reprezentanţii PNL Constanţa mai afirmă că în 2024 formaţiunea politică va intra în cursa electorală cu candidaţi care "ştiu şi pot să câştige". AGERPRES / (AS – autor: Nona Jalbă; editor: Marius Frăţilă)
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank